Adorált Madonnám!… – Imádott madonnám! Mercur szárnyas lábain egy különösképpen kellemes üzenetet küldök Nagyságodhoz. Mars isten úgy szeszélyeskedett, hogy a Cacust támadó Heracles hősies tetteit eggyel még növelje. Az utálatos gonosztevő, a Gyöngyöm Miska, miután az örkényi pusztán az őt bekerítő zárt soraink közül megszökött erőszakkal, a Duna felé felfejlődve, a ráckevei szigetbe megeresztett kantárral szaltó mortáléval átjutott, pártfogolva Neptun és a tolvajok istene, Hermes által. Azalatt minekünk, Bellona fiainak, ott kellett rostokolnunk a parton-mint ökröknek a hegyen, míg kompot hoztak, utána átkelhettünk. De a nyomorult gazember azzal bosszantott bennünket, hogy a Duna másik ágán átúsztatott a túlsó partra. Erre a bennünket kísérő Pest megyei pandurok kényelmeskedve kijelentették, hogy oda nem üldözhetik, mert ez már Fehér vármegye. És így nekünk vissza kellett térni Pestre, amíg Pest vármegye megmagyarázza Fehér vármegyének a velük való katonai együttműködés szükségességét. A Fama szerint azonban a félelmes rabló már Fehérből is átugratott megint Pest megyébe, s ott sétál a vörösvári erdőkben. Annálfogva új menetparancsot kaptam a Főparancsnokságtól, hogy lovas századommal kijussak Vörösvár felé. Holnap, Auróra első sugarainál lesz az indulás, mely engemet a Horák szárnyain az én szeretetreméltó Calypsom bűvös körébe, a szép vörösvári Tempe völgyébe vezet.

Azonban egy végzetes kis esemény zavarja elhatározásomat, amit a kisasszony előtt őszintén földerítek. A múlt héten a Petray szolgabíró úrral (aki bájos fickó) fesztelenül szórakoztattuk magunkat Fortuna festett lapjai mellett, mely alkalommal a keréken táncoló istenasszony irántam különösen szívtelennek mutatta magát, úgyhogy én húsz arannyal a szolgabíró .úrnak adós maradtam; cserében hagyva nála tiszti parolámat, hogy a mondott összeget megadott holnapi napig neki visszafizetem. Ismételten sürget a szavam beváltására; mert holnap nála is pénztárvizsgálat van jelezve, s a többek között az a húsz arany is hiányzik az eredeti állapothoz képest. Én pedig, miután gazdag nagynénémtől havi járadékom, a minősíthetetlen utak rosszasága miatt, ez időpontig nem érkezett meg, egészen lehetetlennek találom a kötelezettség teljesítését. A Rothesel zsidóra sem számíthatok; mert a zsidóknak most, éppen a legrosszabbkor újesztendő napjuk vagyon, amikor semmiféle pénzügyi műveletet nem kezdeményeznek. És így nem marad számomra egyéb lehetőség, mint vagy egy pisztolylövéssel magamat a világtól elköszönve, Charon csónakjába küldeni, vagy-ami ennél sokkal nehezebb-az én annyiszor segítő szellemem, Egeria nymphám tündéri protekciójára hivatkoznom, alázatosan könyörögvén, ha még egyszer, és utoljára közbenjárna kiváló unokabátyjánál, egy, az elébb említett összeggel egyenlő kölcsönért számomra, melyet én, a korábbiakkal együtt visszafizetni lovagiasan teljesítendő kötelességemnek jelentek ki, mihelyt gazdag nagynénémtől a járadékom meg fog érkezni.

Fogadja legalázatosabb köszöntésemet a kisasszony

Henrik von und zu Lievenkopp