Azzal a gárdistatiszttel is mit tett?… Székely testőrfőhadnagy abban az időben nagy port fölvert esetéről van szó. Székely a magyar királyi testőrség pénztárnoka volt, kasszájában 97.000 forintnyi hiány mutatkozott. II. József gondatlansága miatt megfosztotta katonai rangjától, pellengérre állíttatta a bécsi piacon, és négy évi várfogságra ítélte. Antijozefinista körök mindezt a császár elleni igen éles támadásokra használták fel, és ezért 1786 folyamán Wucherernél és másoknál számos röpirat jelent meg a főhadnagy védelmében. Ballagi Géza: A politikai irodalom Magyarországon 1825-ig. Bp. 1888. (112-126.) azonban nem tesz említést arról, hogy Székely aranycsinálással igyekezett a hiányzó pénzt előteremteni. (A csendes évek története. = Életemből. 96. k. 72-92. 81. név említése nélkül ír Székely esetéről.)